คาด SET วิ่งต่อ เล็งกลุ่มพลังงานหนุน-ลุ้นศบค.ผ่อนคลายเกณฑ์เข้าปท.
คาด SET เช้าวิ่งต่อ เล็งกลุ่มพลังงานหนุนหลังราคาน้ำมันดีดเหนือ 100 เหรียญ ซึ่งคาดอุปทานน้ำมันในตลาดโลกจะเผชิญภาวะตึงตัว ส่วนศบค. คาดจะส่งสัญญาณคลายมาตรการควบคุมต่อเนื่อง
คาด SET เช้าวิ่งต่อ เล็งกลุ่มพลังงานหนุนหลังราคาน้ำมันดีดเหนือ 100 เหรียญ ซึ่งคาดอุปทานน้ำมันในตลาดโลกจะเผชิญภาวะตึงตัว ส่วนศบค. คาดจะส่งสัญญาณคลายมาตรการควบคุมต่อเนื่อง
18 มี.ค. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะปรับตัวขึ้นต่อ โดยได้รับปัจจัยหนุนจากราคาน้ำมันที่ขึ้นมายืนเหนือระดับ 100 ดอลลาร์/บาร์เรล หลังมีการคาดการณ์ว่าอุปทานน้ำมันในตลาดโลกจะเผชิญภาวะตึงตัว หลังจากชาติตะวันตกประกาศคว่ำบาตรรัสเซีย
นอกจากนี้ยังคาดหวังสถานการณ์ความตึงเครียดที่เกิดขึ้นระหว่างรัสเซีย และ ยูเครน จะสามารถเจรจาได้โดยเร็ว ในขณะเดียวกันต้องติดตามการประชุมศูนย์บริหารสถานการณ์โควิด-19 (ศบค.) ที่คาดจะส่งสัญญาณผ่อนคลายมาตรการควบคุมอย่างต่อเนื่อง อาทิ เปิดสถานบันเทิง, ผับ, บาร์คาราโอเกะทั่วประเทศ, ปรับหลักเกณฑ์การเข้าประเทศ ในรูปแบบไทยแลนด์พาส
อย่างไรก็ตามแนะนำให้ระมัดระวังแรงขายทำกำไรที่จะเกิดขึ้น หลังจากดัชนีปรับตัวขึ้นมาค่อนข้างมากเมื่อเทียบกับจุดต่ำสุดมีการปรับตัวขึ้นมาเกือบ 100 จุดแล้ว และในวันนี้ FTSE rebalance ลดน้ำหนักลงทุนหุ้นไทยลงเล็กน้อย
ทั้งนี้พร้อมให้แนวรับไว้ที่ 1,670-1,675 จุด และแนวต้าน 1,690-1,700 จุด